runetrust/blame-folketinget-dk huggingface dataset:
Morten Helveg Petersen (RV), 2002-12-06:
Der står, som hr. Thulesen Dahl ganske rigtigt gør opmærksom på, i finanslovaftalen, at parterne kun i enighed støtter ændringsforslag fra andre partier, og det må jo indebære, at parterne, altså Dansk Folkeparti og regeringen, så at sige har været enige om at være uenige - eller med andre ord: Det er alle de andre partier, der skal lægge ryg til at gennemføre det her, hvis det var gået, som hr. Thulesen Dahl oprindelig havde ønsket, og spørgsmålet er nu: Hvornår er den aftale indgået?
Thomas Adelskov (S), 2002-02-07:
Jeg har været inde på Venstres hjemmeside og set, at Venstres formand og nuværende statsminister, hr. Anders Fogh Rasmussen, august 2001 har lavet sådan skattestoppets ABC, hvori man skriver: »Et skattestop forhindrer ikke brugerbetaling for offentlige serviceydelser. Men Venstre stiller to betingelser for at acceptere brugerbetaling.
Katrine Robsøe (RV), 2024-01-30:
Når vi taler om før, så er det klart, at der er en del, der handler om vores ungdomsuddannelser, og det er jeg ikke ordfører for, men der er f.eks. også en del, der handler om meritten og muligheden for at komme over, selv om du har noget erfaring fra noget andet, og at gøre det mere attraktivt og lidt nemmere at komme i gang med nogle af de her uddannelser, og der tror jeg også, der er rigtig, rigtig meget at hente, som både er til gavn for vores uddannelser og for de studerende generelt.
Annette Vilhelmsen (SF), 2014-05-08:
Når vi går ud og fortæller andre lande, at de ikke bør acceptere børnearbejde, at de ikke bør sætte børn i fængsel sammen med voksne, at de bør give børn skole og uddannelse, og at de bør hjælpe børn, der er forældreløse, så vil det hjælpe, hvis vi kan pege på os selv og sige, at vi har forpligtet os på de her regler.
Margot Torp (S), 2000-11-16:
Lagrenes størrelse har varieret med vores olieforbrug og vores afhængighed af olieforsyning udefra, og da vi i dag er mere end selvforsynende med olie, har vi dispensation fra EU's krav om olie til 90 dages forbrug; vi kan faktisk nøjes med at have olie til 67½ dage.
Line Barfod (EL), 2004-10-06:
Gør det slet ikke indtryk på ministeren, at en mand, der virkelig har prøvet at leve op til alt det, ministeren ønsker om markedsgørelse af det her område, siger, at man ikke kan effektivisere, at det, der er brug for her, er omsorg for mennesker, ikke, at man skal løbe meget hurtigere?
Klaus Hækkerup (S), 2002-12-04:
Og nogle af dem på tålt ophold - hvilket fremgår af integrationsministerens svar til mig af 12. april - har fået opholdstilladelse, det vil sige, at man har sagt, at det er o.k.; det, de var mistænkt for, vurderer man ikke som noget, der er grundlag for at rejse sigtelse på. Nogle af dem er bare forsvundet, og nogle af dem er rejst ud af landet, uden at man har gjort noget, samtidig med at de, om jeg så må sige, stadig var mistænkt, fordi de var på tålt ophold. Og det er da en forskelsbehandling i forhold til den pågældende person, som nu er blevet arresteret. Det, jeg efterlyser, er begrundelsen for den forskel og den forskelsbehandling.
Benny Engelbrecht (S), 2021-04-29:
Det er klart, at hvis man kunne sikre, at Banedanmark fik det samme høje niveau, som Vejdirektoratet har opnået, for det er jo ganske imponerende resultater, de har opnået over de forgangne år – det kommer man ikke uden om: budgetoverholdelse, levering til tiden osv. – så må man sige, at det er en tårnhøj ambition at have, men jeg synes da også, at det er en spændende ambition at lancere.
Jens Joel (S), 2024-02-01:
Og så vil jeg egentlig bare sige, at selv om borgerforslaget faldt – for når man laver et borgerforslag, følger der jo ikke nødvendigvis finansiering med – vil jeg egentlig bare takke ordføreren og ordførerens parti for at tage, om man så må sige, den rigtige vej ind og sige, at det her insisterer vi faktisk på, når vi skal forhandle om nogle penge i finansloven.
Irene Simonsen (V), 2003-10-22:
Efter de seneste stramninger i udlændingeloven, der trådte i kraft den 1. juli 2002, eksisterer der en generel regel om, at der ikke kan gives ægtefællesammenføring til unge, såfremt ægteskabet er sket imod de unges ønske, og der består yderligere et krav om, at begge skal være fyldt 24 år, før tilladelsen kan gives.
Elisabeth Arnold (RV), 2004-02-20:
Vi mener bare, at tidspunktet er overordentlig dårligt valgt, netop fordi vi står i en uheldig situation i Europa, hvor vi er i den situation, at traktatforhandlingerne er sat på standby, og vi har ikke nogen anelse om, hvornår de kommer videre, og hvor vanskelige forhandlingerne bliver.
Pernille Schnoor (ALT), 2018-04-19:
F.eks. påpeger Københavns Universitets sundhedsvidenskabelige fakultet, at det kan blive sådan, at læger ikke altid kan leve op til deres udrednings- og behandlingsansvar, og at de også kan komme til i visse tilfælde at have svært ved at leve op til deres lægeløfte om, at de skal bære lige samvittighedsfuld omsorg for den fattige som for den rige.
Anders Samuelsen (RV), 2001-12-06:
Det svarer til, når vi har fire millioner skatteborgere i det her land, at der er en gennemsnitlig skattelettelse pr. skatteborger på 2.500 kr. Jeg kommer selv fra Jylland, som statsministeren også gør, og jeg er rimelig overbevist om, at alle andre jyder i hvert fald straks ville flå tegnebogen frem, hvis de fik et tilbud om at få proppet 2.500 kr. i den.
Lene Espersen (KF), 2004-05-10:
Samtidig er politiets kontrolindsats på motorvejene intensiveret. Disse tiltag skal bl.a. medvirke til at sikre, at hastighedsgrænserne overholdes, så stigningen i gennemsnitshastigheden og dermed antallet af trafikulykker på motorvejene begrænses.
Lene Jensen (S), 2004-12-07:
Der er for det første i Folketinget er enighed om, at produktionsskolerne er en god ting og et vigtigt element i uddannelsessystemet, for det andet er der enighed om, at der ikke er problemer på skolerne med unge, der skulle gå der uden at være medlem af målgruppen, og for det tredje er der også enighed om, at et øget element af vejledning også vil være en god ting i forhold til de her unge.
Astrid Krag (SF), 2010-05-26:
Man må bare sige, at al hr. Søren Krarups snak om europæisk åndshistorie, og at vi er lige for Vorherre og moralistisk forargelse, altså i bedste fald er udenomssnak og i værste fald er noget, der viser, at hr. Søren Krarup overhovedet ikke har forstået, hvad det her forslag går ud på, overhovedet ikke vil anerkende, at vi faktisk står med det problem, at 34 pct. af de etniske minoriteter i dette land føler sig diskrimineret.
Bjarne Laustsen (S), 2003-12-17:
Men det, jeg også gerne vil have at vide, er, når man snakker om at udskrive skatter og sådan noget, om hr. Anders Fogh Rasmussen så ikke kan bekræfte, at i 1982, da den borgerlige regering kom til magten, var den første handling, man gjorde, at fordoble a-kasse-kontingentet?
Kristian Pihl Lorentzen (V), 2005-05-31:
EU giver nogle rammer, som Danmark har valgt at tilslutte sig, men det er også således, at vi giver frihed til, at Grønland og Færøerne bestemmer deres egne relationer til EU, og sådan vil det også være i en række politiske og økonomiske spørgsmål, som det er klart at de to hjemmestyrer skal tage stilling til her efterfølgende.
Per Clausen (EL), 2008-01-31:
Tværtimod er der meget, der tyder på, at det kan gå modsat, nemlig at broen kan føre til øget arbejdsløshed på begge sider af Østersøen, dels i forbindelse med færgetrafikkens bortfald, dels fordi ferieområderne på Femern vil blive alvorligt forringet, dels fordi broen vil føre til en nedgang i beskæftigelsen i havnene langs den tyske Østersøkyst.
Ole Birk Olesen (LA), 2012-10-10:
Vil ministeren, efter at statsminister Helle Thorning-Schmidt på DI-topmødet den 25. september 2012 udtalte, at »skatter har selvfølgelig en indvirkning på konkurrenceevnen, det er et vigtigt rammevilkår«, forklare, hvilken indvirkning det efter regeringens opfattelse har på konkurrenceevnen for danske virksomheder, at Danmark har verdens højeste skattetryk?
Rune Lund (EL), 2017-04-25:
Instituttet sætter i den forbindelse spørgsmålstegn ved, om de tværgående informationsanalyser reelt vil føre i retning af en generel overvågning og dermed mistænkeliggørelse af alle danske borgere, men uden de retssikkerhedsmæssige garantier, der normalt følger med efterforskningsindgreb rettet mod enkeltpersoner.
Ane Halsboe-Jørgensen (S), 2021-03-17:
Altså, eksemplet med den tidligere regerings ambition om 500-1.000 uddannelsespladser på de her uddannelsesstationer, som endte i 100, viser jo, at uanset hvor store armbevægelser man laver og hvor mange millioner man kommer med politisk, kan man ikke betale sig fra, at der også er en rekrutteringsudfordring, i særlig grad i en tid, hvor vi ser ind i faldende ungdomsårgange særskilt i nogle dele af vores land.
Rune Lund (EL), 2007-05-15:
Det, som er pointen, når vi rejser den her forespørgselsdebat og ønsker den her diskussion i Folketinget, er netop at sige, at hvis man skal have en konkurrencedygtig økonomi, og hvis man skal have et samfund, hvor der er lige muligheder for alle, og hvor der er social lighed og gode muligheder for gratis uddannelse og den slags ting, så handler det om, at man bliver nødt til at have et ordentligt velfærdssamfund.
Morten Messerschmidt (DF), 2005-06-07:
Men det vil ikke længere være muligt, fordi det fremover bliver EU og EU's institutioner, der skal sørge for de rettigheder, og det, vi skal tage stilling til den 27. september, er ikke, om vi ønsker disse rettigheder, men hvem der skal definere dem, hvem der skal bestemme over dem, og først og fremmest om de danske vælgere skal have mulighed for at fjerne dem, der har defineret dem.
Dennis Flydtkjær (DF), 2015-12-04:
En sidste ting, jeg vil nævne, er nok også en af de ting, som er vigtige, og som har gjort, at den tidligere regering indså, at man var nødt til at afskaffe den, nemlig at der bl.a. har været et stort issue med, at den var meget konkurrenceforvridende, og at den ramte forskellige medier meget forskelligt og derved også var meget svær at håndtere.
Astrid Krag (SF), 2010-05-26:
Det andet, jeg så vil spørge om, er: Når vi nu kan høre fra kvindekrisecentrene, når tallene taler deres eget tydelige og meget sørgelige sprog, og når vi kan høre fra de interesseorganisationer, der arbejder med de her voldsramte kvinder, at lige præcis truslen om at miste sin opholdstilladelse altså stadig er en trussel, der bliver brugt både direkte af deres mænd og også indirekte, fordi den gør, at de ikke tør rykke væk fra det voldelige ægteskab, kan der så faktisk ikke godt være behov for – som det står i beslutningsforslaget – at få gjort retningslinjerne klare og få gjort retsstatus klarere for de voldsramte kvinder?
Claus Kvist Hansen (DF), 2018-05-02:
Jeg vil sige i forhold til det der med at stå skulder ved skulder: Nej, selvfølgelig står Dansk Folkeparti ikke last og brast med Enhedslisten i hele deres politik, men når det handler om de pointer, der blev fremført under den valgkamp, som der er tale om her, så står man jo faktisk skulder ved skulder, fordi man har det samme syn på en sag.
Karsten Lauritzen (V), 2012-11-13:
Jeg ved, at ejeren har været i deputation i Skatteudvalget, og der har hr. Jesper Petersen nok været til stede og hørt det, Søren, der er ejeren, har fortalt. Jeg vil bare høre hr. Jesper Petersen, om jeg virkelig har forstået det rigtigt.
Lars Barfoed (KF), 2011-01-11:
Jeg synes sådan set, det er vigtigt, at kriminalforsorgen har de nødvendige magtmidler for at kunne bekæmpe uroligheder og konflikter, og jeg mener jo, at vi netop her indfører et magtmiddel, der gør, at man måske kan undgå nogle af de magtmidler, som netop giver eller risikerer at give legemsbeskadigelse.
Pia Gjellerup (S), 2000-12-15:
1: »Personer har adgang til oplysninger, der er indberettet vedrørende deres CPR-nummer«, og i næste punktum: »Virksomheder m.v., jf. § 1, har adgang til oplysninger, som de selv har indberettet.« De to bestemmelser er jo krystalklare.
Jette Gottlieb (EL), 2000-02-10:
Hvis det administreres firkantet, vil vi kunne opleve helt absurde situationer, hvor hele familier mister forsørgelsesgrundlaget, fordi aktiveringen ikke overholdes, hvorefter man er nødt til at anbringe børnene uden for hjemmet for at sikre deres særlige behov, eller vi vil opleve medborgere med psykiske problemer eller misbrug, som ender foran Nørreport Station i soveposer.
Karsten Lauritzen (V), 2009-05-28:
Det synes jeg er fuldstændig fair, men jeg kan forstå, at det ønsker Socialistisk Folkeparti ikke på trods af det, der står på deres hjemmeside, og det, som Socialistisk Folkepartis formand, hr. Villy Søvndal, siger i offentligheden, nemlig at kriminelle udlændinge, der bærer og bruger våben, skal sendes ud; så mener man det ikke, når det kommer til stykket i Folketingssalen.
Morten Østergaard (RV), 2009-11-20:
Det er da absurd, at alle dem, som man overhovedet ikke har ønsket at ramme med forslaget, nu går og overvejer, om de, når de skal hænge valgplakater op eller skal hjem fra spejderlejren og måske har en familiefødselsdag på vej hjem osv. osv., kommer til at bringe sig selv i problemer, der i sidste ende kan føre til, at de skal 7 dage i fængsel.
Ole M. Nielsen (KRF), 2002-05-03:
Men sådan vil det i hvert fald nok være, og så er det altså også kvinderne, der er mest udsat for uberettigede fyringer i den anledning. Jeg synes, at dette forslag måske ikke handler så meget om lovændring som om at sende et signal til dommerne, som forvalter den ramme, der nu kun bliver udnyttet med en tredjedel eller deromkring.
Per Stig Møller (KF), 2005-01-12:
Konkret er det sket i forhold til Irak, hvor vi understøtter skabelsen af et frit og moderne Irak med en flerstrenget strategi, der sigter på at fremme sikkerhed og stabilitet, at gennemføre den politiske proces, der sigter på genopbygningen, samt en humanitær indsats.
Lars Boje Mathiesen (BP), 2025-12-04:
Det vil sige, at man har været helt inde i maskinrummet, hvor man kunne have sagt til ministeren: Ved du hvad, det her er et ønske fra os; vi vil gerne have, at I sætter gang i et arbejde, for at vi kan undersøge, hvordan det teknisk kan lade sig gøre.
Sophie Løhde (V), 2008-04-15:
Jeg må blankt erkende, at det kunne jeg også godt have tænkt mig var tilfældet for mig her på Folketingets talerstol, når vi nu i dag står med behandlingen af det, vi må kalde et enormt lovforslag, der indeholder utrolig mange og meget vidt forskellige initiativer inden for sundhedsvæsenet.
Søren Krarup (DF), 2005-04-19:
Jeg vil jo nok sige, når nu udenrigsministeren siger, at vi frivilligt går ind i noget, at javist, men når det er sådan, at, som det hedder i artikel 6, forfatningen er den ret, der vedtages af Unionens institutioner under udøvelse af de beføjelser, der er tildelt denne, og har forrang frem for medlemsstaternes ret, så har vi jo da dermed opgivet den selvbestemmelsesret, der er suverænitetens indhold.
Karen Hækkerup (S), 2012-03-29:
Jeg kan bekræfte det, som hr. Rasmus Prehn sagde, og jeg vil sådan set også stadig mene, at det, vi lægger frem nu, er langt bedre end det, den tidligere VK-regering lagde frem, for vi skriver netop ind, at beslutninger og afgørelser skal træffes ud fra en konkret og individuel vurdering.
Karsten Lauritzen (V), 2010-10-29:
Det fremgår f.eks. af lovforslaget, at 61 pct. af alle inddrivelserne af økonomiske sikkerhedsstillelser fra den 30. april 2008 til den 13. januar 2010 var begrundet med, at Udlændingeservice ikke havde modtaget dokumentation for rettidig udrejse .
Jesper Petersen (S), 2019-01-15:
Vi synes, det er en udmærket idé at skabe det incitament, men vi synes, at forslaget er strikket sammen på en måde, hvor man ikke får den fulde miljømæssige effekt af det ved at få flere omfattet af det – også de sommerhuse, der ikke er de helt store og mere luksusprægede, som er dem, der kommer op på det her relativt høje forbrug.
Pernille Blach Hansen (S), 2001-02-07:
Jeg vil gerne først spørge statsministeren, om det ikke er korrekt, at statsministeren sådan set ikke drager sin egen konklusion ud fra Venstres beslutningsforslag, men at man i Venstres beslutningsforslag kan læse, at formålet er store besparelser i den offentlige sektor.
Thor Pedersen (V), 2006-03-15:
Det er målet, og den vækstgrænse, der ligger op til 2010, har vi fra hr. Ole Stavads tidligere kollega, hr. Mogens Lykketoft, der i januar 2001 fremlagde 2010-planen og sagde, at der er plads til en vækst fra 2006, altså inklusive 2006, på ½ pct. om året, og den tillader vi os at have som mållinje.
Martin Henriksen (DF), 2015-08-21:
Hvorfor er det en naturlov for Enhedslisten, at fordi du kommer til Danmark, og du har fået en opholdstilladelse, fordi der er nogle, der har taget dig så seriøst, at de har kigget på din ansøgning, og du så ender med at blive her, så skal man åbne op for velfærdssamfundet? Hvorfor mener Enhedslisten f.eks. ikke, at man skal gøre sig fortjent til noget, før man kan få det?
Thorkild B. Fransgaard (FRI), 2000-03-14:
Men jeg må da sige til statsministeren, til de 14 stats- og regeringschefer: Det, man har fået ud af det her, ja, det er, at vi har fået sandheden på bordet om, hvad det er, EU vil på længere sigt, og det skal nok også give sig udslag, når vi skal til at stemme til efteråret. Vi i Frihed 2000 vil selvfølgelig stemme for den vedtagelse, som vi har fremsat sammen med Dansk Folkeparti.
Bjarne Corydon (S), 2011-11-30:
Så blev der derudover lagt et loft over lønningerne til de særlige rådgivere, og det har ifølge det for mig oplyste ført til, at hvor den faktiske lønudgift pr. særlig rådgiver for den tidligere regering beløb sig til 1.056.067 kr. i 2011, er den budgetterede gennemsnitlige lønudgift pr. særlig rådgiver i 2012 for den nye regering 950.088 kr.
Pia Christmas-Møller (UFG), 2009-04-22:
Men at Danmark lykkes med at være blandt de 22 EU-lande, som står sammen om at tro på dialogens magt og indflydelse og rent faktisk kan slutte med et ganske udmærket dokument, endnu før konferencen er endt, er jo dog en bedrift, ikke mindst, når det samtidig sker på en måde, hvor vi, bl.a. foranlediget af den danske udenrigsminister, får splittet OIC-kredsen.
Søren Krarup (DF), 2005-01-12:
Nu er hr. Villy Søvndal ked af, at jeg selv besvarer de spørgsmål, jeg stiller – det er måske, fordi jeg vil have et præcist svar – men så kan jeg nøjes med at stille spørgsmålet: Er der en dybere grund til, at SF ikke har været interesseret i at opleve den virkelighed, man kan se i Irak, og hvor det får helt andre dimensioner end dem, der optræder i avisernes overskrifter?
Birthe Rønn Hornbech (V), 2000-11-15:
Nu må det ikke komme til at lyde, som om justitsministeren har dårlig hørelse, for så kunne jeg blive nødt til at inddrage kørekortet, men jeg er altså nødt til at sige til justitsministeren igen: Det, vi ønsker, er, at strafferammerne sættes op.
Jørgen Poulsen (NY), 2008-05-21:
Jeg synes, det er vigtigt, at vi i en sådan situation sætter ofrene i centrum, at det er dem, det drejer sig om, og så længe ofrene befinder sig i en katastrofesituation, er det nok vigtigt, at vi gør og siger det, som kommer ofrene til gode, så vi er i stand til at hjælpe dem.
Ellen Trane Nørby (V), 2011-05-31:
Jeg er meget enig i, at man kan undre sig såre over det sortsyn, som kommer til udtryk både fra Socialdemokraterne og SF, for hvis det er det sortsyn, hvor man rakker ned på alt, hvad der er i det danske samfund, danskerne skal lytte til, indgyder det jo hverken håb eller forventning om, hvordan vi i fællesskab skal løfte det her samfund endnu mere.
Henning Hyllested (EL), 2016-04-27:
Jeg er da udmærket godt klar over, at vi ikke bliver enige om alle de her forslag, at der er deciderede politiske uenigheder om mange af dem, men det er, som Alternativet helt rigtigt havde forstået det, en invitation til at komme i gang med nedbringelse af klimabelastningen.
Martin Lidegaard (RV), 2006-05-23:
Her kunne jeg egentlig godt tænke mig at spørge hr. Kurt Kirkegaard: Er det stadig Venstres opfattelse, at det er det multilaterale handelssystem, som må stå i centrum for vores bestræbelser, og at der ikke er noget alternativ til det multilaterale handelssystem, hvis det er ulandenes interesser, man gerne vil varetage?
Kaare Dybvad Bek (S), 2023-12-08:
det andet og mere alvorlige i forhold til det konkrete tror jeg bare, det er vigtigt at sige, at der er forskel på, om man eksempelvis i forhold til integrationsdelen bliver forhindret af ens ægtefælle eller andre folk i at have mulighed for at blive integreret, have mulighed for at lære dansk og læse lektier til danskkursus, eller om det er noget, man selv lever med – altså at man ikke ønsker at være en del af det danske samfund, at man ikke har gjort noget for at være en del af det danske samfund.
Pia Kristensen (DF), 2003-04-03:
Det var så frastødende udtalelser, at alarmklokkerne ringede højlydt hos Dansk Folkeparti, og de ringede endnu højere, da lederen af Somalisk Kvindeforening i Århus, Ambaro Hasni Nur, udtalte, at 70 pct. af somalierne mener, at sunnaomskæring er det bedste, og da Samia Yusuf Ali, der har stiftet en forening til forebyggelse af omskæring, udtalte, at mindst halvdelen af alle somaliske piger i Danmark bliver omskåret. På baggrund af disse udtalelser og oplysninger, fremsatte Dansk Folkeparti et lovforslag i november sidste år, der skulle gøre det strafbart, også såfremt omskæring foregår uden for landets grænser, og at mennesker, der opfordrer til disse umenneskeligheder, kan retsforfølges.
Astrid Krag (S), 2020-05-12:
Grunden til, at jeg nævner det nu, er, at jeg faktisk mener, at vi her i fællesskab skal tage det meget, meget alvorligt og følge op på de her erfaringer, der kommer herfra, og det er jo noget af det, vi har tænkt os at gøre i det udspil, regeringen kommer med.
Ole Birk Olesen (LA), 2012-09-10:
Folketinget vedtager at straffe børnefamilier – 44.000 personer – med en indkomstgraduering af børnechecken og med det resultat, at der kommer færre, ikke flere, penge i statskassen, og det er det, man hører, hvis man lytter til den højeste økonomiske ekspertise i det her land, som er de økonomiske vismænd, som regeringen har udpeget.
Pelle Dragsted (EL), 2016-04-28:
Jeg stiller mig positiv i forhold til at diskutere det, men jeg vil foreslå, at vi i forbindelse med udvalgsbehandlingen beder ministeren om at redegøre for reglerne, som de er i dag, og eventuelt også for reglerne i vores nabolande, og så tager den derfra og ser, om der er nye ting, vi kan gøre ved det her meget alvorlige problem.
Naser Khader (KF), 2019-10-24:
Og her mener jeg, at den amerikanske præsident ikke gik efter USA først, men efter USA's fjender først; han har givet USA's fjender rigtig, rigtig mange muligheder; Assad sidder i dag i Damaskus – man tror ikke sine egne øjne, det er helt vildt med det, der er sket på det seneste.
Lars Boje Mathiesen (NB), 2020-12-15:
I forhold til udligningsreformen vil jeg sige, at hvis man vil sikre god kernevelfærd derude til borgerne – og det mener vi faktisk i Nye Borgerlige at der skal være – så mener vi, at fru Jensen i Hirtshals skal have samme mulighed for at få god pleje som fru Jensen i Gentofte.
Kim Behnke (UP), 2001-05-03:
Men så havde forslaget ikke været helt så enkelt, som det her er blevet. Og de sager, hvor folk oftest er i konflikt med det offentlige - når det ikke er straffesager, men ud over straffesager - er jo skattesager, og der har jeg et tilsvarende forslag som det her, som går ud på, at man skal have hundrede procents dækning i skattesager, og det ved jeg at fru Birthe Rønn Hornbech og Venstre har støttet, men det var der desværre ikke flertal for i Folketinget.
Ida Auken (RV), 2019-04-04:
Vi tror måske, at man i diskussionen om at prøve at redde de nuværende nationalparker og gøre dem til de store naturreservater nok ikke kommer ret langt, også fordi alle, der har været med til det her, jo også har været med til at forsikre landmændene om, at der ikke kommer en lovgivning snigende ind ad bagvejen, og der må man jo også stå ved sit ord, når man siger, at det ikke er det, som ligger i nationalparkerne.